Kapiten naše košarkaške reprezentacije Miloš Teodosić je otvorio drugu sezonu svog košarkaškog kampa na Srebrnom jezeru i tom prilikom prilično emotivno pričao i o mališanima koji predstavljaju budućnost ovog sporta, i o nacionalnom timu, ali i o nastavku klupske karijere.

blictv_rs/main 0 imasdk 1 0 https://pubads.g.doubleclick.net/gampad/ads?sz=1x1|400x300|640x480&iu=/161634325/Blic_Desktop/Blic_Video_ROS_Safe/VIDEO_Safe&cust_params=kwrds%3D%TAGS%&impl=s&gdfp_req=1&env=vp&output=vast&unviewed_position_start=1&vpos=preroll

"Jako mi je drago što je ovoliko dece došlo ovde. Mi smo se potrudili da im pružimo najbolje moguće uslove za rad. Tu su kvalitetni treneri, jedino što im možda malo smeta je ovo toplo vreme, ali izdržaće", rekao je Teodosić kome su u radu sa polaznicima pomagali saigrači iz reprezentacije Bogdan Bogdanović i Nemanja Nedović.

Kapiten "orlova" se osvrnuo i na predstojeće prvenstvo Evrope:

"Vrlo je bitna stvar, koju ne smemo da zanemarimo, u kom ćemo sastavu otići i ko će se sve odazvati selektoru Aleksandru Đorđeviću. Biće teško, jer ove godine idemo na prvenstvo Evrope sa većim očekivanjima, posle duže vremena. Sada nam je primarno da se odmorimo, pa da za mesec dana svi budemo spremni za pripreme, a onda ćemo videti šta nas čeka u Turskoj", rekao je Teodosić.

Foto: A. Dimitrijević / RAS Srbija Miloš Teodosić sa polaznicima njegovog košarkaškog kampa na Srebrnom jezeru

On je ovom prilikom otkrio da najverovatnije napušta "armejce" sa kojima je prošle godine osvojio Evroligu.

"U CSKA neću ostati gotovo sigurno, a gde ću nastaviti karijeru to ne znam ni ja sam. Nemam nijednu pravu informaciju koju bih mogao da podelim sa vama. Amerika je nešto o čemu razmišljam i što mi je želja, ali kada budem imao konkretnu informaciju, javiću vam", istakao je kapiten naše nacionalne selekcije.

Ne razmišlja o kraju karijere

Upitan da li sebe vidi u Zvezdinom dresu na završetku igračke karijere, Teodosić je uz osmeh rekao:

"Uh. Pa, nemojte, imam još sedam, osam godina da igram. Ne razmišljam još uvek o tome".

Kada je upitan da li bi mogao kao Saša Ilić u FK Partizan nastupa i u poznim igračkim godinama, samo je odmahnuo rukom:

"Možda bih i mogao, ali to je još uvek daleko, zaista ne razmišljam o tome".

O "konkurentu" Bogdanu

Imajući u vidu da i Bogdan Bogdanović ima svoj košarkaški kamp, Teodosić je ovako odgovorio na pitanje da li mu je to saigrač iz reprezentacije konkurent:

"Bogdan ne može da mi bude konkurent ni u jednoj oblasti, a posebno ne za kamp, jer mi odavde idemo direktno u njegov beogradski kamp, gde ću ja biti njegov gost", potvrdio je kapiten "orlova" sjajne odnose sa saigračem iz državnog tima.

Sve na jednom mestu Spremili smo vam mnogo toga važnog i zanimljivog - pogledajte Blicsport

(Jelena Medić)